Коми Республикаса Юралысь Вячеслав Гайзер аддзысьлiс лызьöн котралöм кузя мирса кыкысь чемпионка Мария Иовлевакöд

Вячеслав Гайзер чолöмалiс спортсменкаöс Ханты-Мансийскын мирса чемпионат вылын вермöмъясöн да висьталiс Россияса спорт, туризм да том йöз политика министр Виталий Мутколысь чолöмалана кывъяс.

«Сыктывкарö тiян локтан лунö ми кырымалiм Россияса спорт министерствокöд регионын спорт сöвмöдöм кузя артмöдчöм. Верма тырвыйö шуны, мый лызьöн котралöм да биатлон вылö кутам сетны ыджыдджык тöдчанлун. Кутам выльмöдны инфраструктурасö, медводз, миян медшöр лызьöн котраланiнын – Р.Сметанина нима комплексын», – висьталiс Вячеслав Гайзер.

 Республикаса Юралыськöд аддзысьлыны волiсны сiдзжö Мария Иовлевалöн тренер – Александр Поршнев да сылöн воспитатель Татьяна Линдт.

Ордйысьöмъяс йылысь В.Гайзерлöн юалöм вылö вочавидзигöн А.Поршнев пасйис, мый сылы кыдзи тренерлы быдтасыслöн петкöдчöмыс зэв воис сьöлöм вылас: «Нöшта и сы вöсна, мый ми первойсяньыс эг чайтöй участвуйтны, дасьтысим медшöр старт кежлö – Сочиын Олимпиада кежлö. Но куим медальыс висьталö ыджыд вермöм йылысь, кöть и эм на, мый вылын водзö уджавны, торйöн нин лыйсьöм кузя».

Александр Поршнев сiдзжö висьталiс Вячеслав Гайзерлы сы йылысь, мый найö лöсьöдiсны котралöм вылö выль конструкцияа креслö, мый видлiсны нин ордйысигöн да сыöн кöсйöны вöдитчыны и мукöд сборнöй команда. «Но ми ог сулалöй öти местаын, медводдза бур вариантсö ми нöшта на бурмöдiм да закажитiм медводдза выль креслö. Сыöн позяс вöдитчыны ордйысигöн, чайта, конструкцияын вежсьöмъясыс сетасны позянлун бурмöдны миянлысь шедöдöмторъяс».

Коми Республикаса Юралысь вöзйис А.Поршневлы выльторсö вынсьöдны патентöн да тшöктiс Коми Республикаса спорт да мортöс ёнмöдан агентствоса юрнуöдысьлысь могъяс олöмö пöртысь Евгений Кокаревлы тайö уджын сетны колана отсöг, а сiдзжö видзöдлыны, кыдзи позьö отсавны спорт инвентарöн лызь базалы да дзоньвидзалунын дзескöдöм позянлуна спортсменъяслы спецавтомашинаöн.

Вячеслав Гайзер сетiс Мария Иовлевалы да Александр Поршневлы сьöм сертификатъяс да сиис, медым «тiян вермöмъяс да миян мукöд спортсменлöн – олимпиадаын да мирса ордйысьöмъясын вермöмъяс лоины нöшта öти подулöн гордитчыны радейтана республикаöн да странаöн. Эска, мый водзын уна ордйысьöм да уна гырысь вермöм!» – пасйис Коми Республикаса Юралысь.